Katrine Daugaard (LA), 2023-05-26:
Du er så høj, Kim.
Jeg kører lige talerstolen lidt ned.
Vi har i pressen set adskillige afdækninger af grove sagsbehandlingsfejl og nogle steder embedsmisbrug, f.eks. i kommuner som Tårnby, Frederikssund, Guldborgsund, Bornholm, Langeland og Frederiksberg.
I Frederiksberg Kommune måtte kommunen undskylde til ikke færre end 390 familier, og Jeanette Strauss fik uretfærdigt tvangsfjernet sit barn.
I Langeland Kommune skal 280 anbringelsessager genbehandles af et eksternt firma, og tre børn er allerede hjemgivet, heriblandt Sandie Hansens tvillingedrenge og Sebastian Jensens søn, hvis sager jeg har fulgt tæt, og hvis kommuner og borgmestre jeg har følt mig nødsaget til at melde til politiet, fordi ingen andre instanser gjorde noget, da deres borgmester og familieafdeling svigtede fælt.
Det gjorde jeg, fordi jeg kunne se, at Langeland Kommune ligesom mange andre har store problemer med at overholde lovgivningen.
Det være sig brud på retssikkerhedsloven, offentlighedsloven, forvaltningsloven og serviceloven, bl.a. i form af manglende partshøringer, manglende partsinddragelse, manglende børnesamtaler, manglende udredelser, manglende samtykke, inden man henter personlige papirer på borgere, manglende journalisering, borgere, som tildeles fiktive diagnoser af sagsbehandlere, sagsbehandlere, som sletter og retter i borgeres journaler, og sagsbehandlere, der slet og ret skriver og opdigter fiktive børnesamtaler.
Lad mig også slå fast, at vi jo ikke her taler om alle de socialrådgivere, som godt kan finde ud af at overholde lovgivningen.
Det er der heldigvis masser af dygtige sagsbehandlere og socialrådgivere derude der gør.
Vi har også set adskillige sager afdækket af pressen om børn, som på grund af diagnoser eller handicap er nødsaget til at blive hjemmeskolet af pressede og frustrerede forældre, som mere eller mindre tvinges ud i en sygemelding eller på tabt arbejdsfortjeneste, fordi kommunerne ikke giver børnene de pasnings- eller specialskoletilbud, som de skal.
Her kan der altså ligge økonomiske incitamenter bag.
Vi ved, at autister har tre gange så stor risiko for at blive fjernet fra deres hjem, bl.a. fordi alt for få udredes, før de anbringes.
Parallelt med dette dilemma har vi aldrig set flere diagnoser stillet, end vi gør i dag.
Der skal simpelt hen en diagnose til, før man kan få hjælp eller støtte.
Det er diagnoser, som kan være ufattelig svære at slippe af med igen, også hvis de senere i livet viser sig at være forkerte.
Samtidig hører vi flere og flere eksperter udtale, at vi overdiagnosticerer i Danmark, og det bekymrer også Liberal Alliance ufattelig meget.
Utilstrækkelig faglighed leder ikke alene til dårlig økonomi, men også til store personlige tab og svigt, som præger en resten af livet.
Børnebarometerets tal fra 2022 er også meget bekymrende.
Kravet om at udarbejde en børnefaglig undersøgelse eller opdatering er overholdt i 73 pct. af sagerne.
Blandt anbringelsessagerne er det dog kun overholdt i 69 pct. af sagerne.
Kravet om afslutning af en børnefaglig undersøgelse inden for fristen på 4 måneder er kun overholdt i 60 pct. af sagerne.
Blandt anbringelsessagerne er kravet kun overholdt i 59 pct. af sagerne.
I 45 pct. af sagerne var der ingen lovpligtig børnesamtale.
Københavns Kommunes interne rapport på børneområdet fra 2017 viste, at kommunen havde sagsbehandlingsfejl i strid med lovgivningen i 100 pct. af afgørelserne på anbringelsesområdet – 100 pct.